Kate og William får skryt av familien
Hertuginne Kates fødsel nærmer seg med stormskritt, og en hel nasjon venter i spenning på den kongelige arvingen. De vordene foreldrene får gode skussmål fra nær familie i ventetiden. - Først av alt er alle svært begeistret på deres vegne, sier Peter Phillips, Williams søskenbarn, i et intervju med CNN ifølge britiske Hello Magazine. Phillips er på ingen måte bekymret for hvordan det kongelige paret kommer til å takle omstillingene de har i vente. - De kommer til å være gode foreldre og det skal bli fint å ønske et nytt barn velkommen i familien, forklarer han til CNN. Prinsens søskenbarn legger heller ikke skjul på at han er ekstra glad på sine døtres vegne som nå vil få en ny lekekamerat.I intervjuet med CNN er det ikke bare Kate og Williams positive personlige egenskaper Phillips fremhever når han sier paret kommer til å bli gode foreldre. Han påpeker også parets evne til å beskytte sitt barn. - Barnet kommer til å ha mange granskende øyne på seg. Når det er sagt, er både mor og far godt vant til det. Jeg tror deres omgivelser vil beskytte dem til en viss grad. Men barnet kommer nok til å få like mye oppmerksomhet som det William fikk, fortsetter Phillips ifølge magasinet.I går ble det kjent at det ikke bare er den kongelige arving som vil få oppmerksomhet på sin fødselsdag. Royal Mint, som produserer mynter og sedler i Storbritannia, har nemlig bestemt seg for å hylle alle barn som fødes på samme dag som den kongelige arvingen med en sølvmynt. Mynten er et tegn på lykke. - Denne dagen vil bli spesiell for mange nybakte mødre og fedre rundt om i Storbritannia. Vi ønsker å inkludere dem i dette historiske øyeblikket ved å gi dem en lykkemynt, sa Shane Bissett, direktøren for minnemynter ved Royal Mint, til CNN nylig.
Williams søskenbarn tror prinsen og hertuginnen vil gjøre en god jobb som foreldre.